FI Euroopan unionin virallinen lehti CE 78/909

(2004/C 78 E/0961)

KIRJALLINEN KYSYMYS P-4073/03

esittäjä(t): Giovanni Fava (PSE) komissiolle

(8. tammikuuta 2004)

Aihe: Jätteidenpolttolaitos

Sisilian hallintoalueen johtaja jäteasioiden erityiskomissaarin ominaisuudessa on antanut määräyksen, jossa suunnitellaan rakennettavaksi suuri jätteiden polttolaitos sekä lisäkaatopaikka Paternón seudulle, Catanian maakunnaan.

Jätteiden polttolaitoksen ja kaatopaikan sijoituspaikaksi valittu alue on vain 5 kilometriä Contrada Valanghe -nimisestä asuinalueesta, jonka Euroopan yhteisö on nimennyt ”yhteisön tärkeänä pitämäksi alueeksi” (SIC-ITA 060015) sen erityisten geologisten ominaispiirteiden ja luonteenomaisen kasviston ja eläimistön takia. Kyseinen alue lisäksi rajoittuu toiseen yhteisön tärkeänä pitämään alueeseen (SIC-ITA 070025) eli Simeto-joen Pietralunga-alueeseen, jossa on tärkeitä arkeologisia jäännöksiä.

Eikö Euroopan komissio näiden tietojen perusteella katso, että Sisilian hallintoalueen johtajan ja paikallisen viranomaisten päätös toteuttaa mainittu toimenpide on täysin vastoin yhteisön valintaa suojella kyseisiä alueita edellä mainituista syistä?

Eikö Euroopan komission mielestä ole vaarallista paikallisen väestön turvallisuudelle ja terveydelle valita jätteidenpolttolaitoksen ja kaatopaikan sijoituspaikaksi alue, joka on vain 5 km:n päässä asuinalueesta?

Lopuksi eikö Euroopan komissio katso, että päätös jätteidenpolttolaitoksen rakentamisesta alueelle, joka on pääasiallisesti tarkoitettu suojattujen alkuperänimitysten (SAN) saaneiden tuotteiden viljelyyn ja biologiseen viljelyyn, aiheuttaa suuren vahingon taloudelle ja paikallisen kehityksen mallille?

Margot Wallströmin komission puolesta antama vastaus

(5. helmikuuta 2004)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY (1) (ympäristövaikutusten arvioinnista annettu direktiivi) mukaan, sellaisena kuin sen muutettuna 3. maaliskuuta 1997 annetulla neuvoston direktiivillä 97/11/EY (2), jätteenpolttolaitoksen ja kaatopaikan rakentaminen saattaa niiden koosta riippuen edellyttää ympäristövaikutusten arviointia. Tarkasteltaessa sekä etäisyyttä asuinalueisiin että alueella kehitettävää taloudellista toimintaa suunniteltujen laitosten sijainti on väistämättä yksi tekijöistä, jotka on otettava huomioon arvioinneissa tai päätöksessä alistaa tai olla alistamatta hankkeet arvioitaviksi.

Mainittujen vaatimusten lisäksi on syytä todeta, että arvoisan parlamentin jäsenen mainitsema hanke sijaitsee alueella, joka Italia on ehdottanut yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (3) 4 artiklan mukaisesti, sekä lähellä toista tämän direktiivin mukaisesti ehdotettua aluetta. Tämän vuoksi hankkeeseen on sovellettava direktiivin 6 artiklaa, jossa määritellään edellytykset, joiden täyttyessä erityissuojelualueeseen tai yhteisön tärkeänä pitämään alueeseen todennäköisesti merkittävästi vaikuttava hanke voidaan hyväksyä. Jos hankkeella on merkittäviä vaikutuksia, sen hyväksyminen ilman 6 artiklassa säädettyjen edellytysten täyttymistä näin ollen rikkoisi direktiiviä.

Yleisemmällä tasolla voidaan todeta, että kaikkien uusien jätteenpolttolaitosten on sijaintipaikastaan riippumatta täytettävä jätteenpoltosta 4. joulukuuta 2000 annetussa parlamentin ja neuvoston direktiivissä 2000/76/EY (4) säädetyt päästörajoitukset ja muut edellytykset. Jos laitokset lisäksi kuuluvat ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annetun neuvoston direktiivin 96/61/EY (5) soveltamisalaan, kuten asianlaita ilmeisesti on, toimivaltainen viranomainen vahvistaa luvassa päästöjen raja-arvot, vastaavat parametrit ja tekniset toimenpiteet parhaan käytettävissä olevan tekniikan perusteella ottaen huomioon kyseisen laitoksen tekniset ominaisuudet, sen maantieteellisen sijainnin ja paikalliset ympäristöolosuhteet. Tämä tarkoittaa, että toimivaltainen viranomainen voi tarvittaessa asettaa jätteenpoltosta annetun direktiivin säännöksiä tiukemmat luvan myöntämisehdot.

Arvoisan parlamentin jäsenen toimittamista tiedoista ei käy selkeästi ilmi, onko suunnitellun laitoksen vaikutuksista kahteen ehdotettuun yhteisön tärkeänä pitämään alueeseen suoritettu ympäristövaikutusten arviointi tai erityinen vaikutusten arviointi ja, mikäli tällainen on tehty, millaiset päätelmät siinä tehtiin. Koska epäselvää on myös se, onko hankkeeseen jo myönnetty rakennusluvat, komissiolla ei ole mitään perusteita katsoa direktiiviä 92/43/ETY mahdollisesti rikotun.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.

(4) EYVL L 332, 28.12.2000.

(5) EYVL L 257, 10.10.1996.